รายงานคณะกรรมการตรวจสอบ

คณะกรรมการตรวจสอบของบริษัท เอสวีไอ จำกัด (มหาชน) ประกอบด้วยกรรมการอิสระจำนวน 3
ท่าน ดังนี้ นายตรีขวัญ บุนนาค ประธานคณะกรรมการตรวจสอบ ดร.สุวรรณ วลัยเสถียร
และดร.ปรัชญา เปี่ยมสมบูรณ์ เป็นกรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบในภารกิจที่ได้รับมอบหมายจากคณะกรรมการบริษัทฯ
อย่างเป็นอิสระ ในการช่วยคณะกรรมการกำกับดูแลให้การดำเนินงานของบริษัทฯ
เป็นไปโดยปราศจากการขัดแย้งทางผลประโยชน์ มีระบบการควบคุมภายในที่เพียงพอ
และผู้บริหารได้ปฏิบัติหน้าที่ด้วยความซื่อสัตย์สุจริต ความรับผิดชอบ และเป็นไปตามนโยบายของบริษัท

ในรอบปี 2555 คณะกรรมการตรวจสอบได้มีการประชุมรวมทั้งสิ้น 4 ครั้ง โดย นายตรีขวัญ บุนนาค
ดร.สุวรรณ วลัยเสถียร และ ดร.ปรัชญา เปี่ยมสมบูรณ์ เข้าร่วมประชุม 4 ครั้ง
โดยคณะกรรมการตรวจสอบได้มีการหารือและแลกเปลี่ยนข้อคิดเห็นกับผู้บริหารระดับสูง
ผู้ตรวจสอบภายใน และผู้สอบบัญชีในเรื่องที่เกี่ยวข้อง สรุปสาระสำคัญในการปฏิบัติหน้าที่ได้ดังนี้

1.  คณะกรรมการตรวจสอบได้สอบทานงบการเงินของบริษัทฯ ประจำรายไตรมาส และประจำปี
    2555 ซึ่งผ่านการสอบทานและตรวจสอบจากผู้สอบบัญชีแล้ว
    และนำเสนอต่อคณะกรรมการบริษัทเพื่อพิจารณาอนุมัติ
    โดยได้เชิญผู้บริหารระดับสูงและผู้สอบบัญชีเข้าร่วมประชุมก่อนที่จะให้ความเห็นชอบงบการเงิน
    เพื่อสอบทานความถูกต้องครบถ้วนของงบการเงิน
    รายการปรับปรุงบัญชีที่มีผลกระทบต่องบการเงินอย่างมีนัยสำคัญ
    และความเพียงพอในการเปิดเผยข้อมูล
    รวมถึงสอบทานการเตรียมความพร้อมในการจัดทำงบการเงินตามมาตรฐานบัญชีซึ่งอิงตามมาตรฐานการบัญชีสากล
    (International Financial Reporting Standards: IFRS)

  คณะกรรมการตรวจสอบมีความเห็นว่า กระบวนการจัดทำรายงานทางบัญชีและการเงินของบริษัทฯ
  มีระบบการควบคุมภายในที่ดีเพียงพอที่ทำให้มั่นใจได้ว่า
  รายงานทางการเงินแสดงฐานะทางการเงินและผลการดำเนินงานของบริษัทฯ
  อย่างถูกต้องตามที่ควรในสาระสำคัญตามมาตรฐานการบัญชีที่กฎหมายกำหนด
  มีการเปิดเผยข้อมูลในงบการเงินอย่างเพียงพอ และทันเวลา เพื่อเป็นประโยชน์กับผู้ถือหุ้น
  นักลงทุน หรือผู้ใช้งบการเงินในการตัดสินใจลงทุน
  รวมทั้งมีความพร้อมในการจัดทำงบการเงินตามมาตรฐานการบัญชีสากล

2.  คณะกรรมการตรวจสอบได้สอบทานและให้ความเห็นต่อรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ รวมถึงการเปิดเผย ข้อมูลดังกล่าว
    ตามข้อกำหนดของตลาดหลักทรัพย์
    และสำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องที่มีสาระสำคัญได้เปิดเผย
    และแสดงรายการในงบการเงิน และหมายเหตุประกอบงบแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    รายการดังกล่าว เป็นรายการที่สมเหตุสมผล และเป็นประโยชน์ต่อการดำเนินธุรกิจของบริษัทฯ
    ทั้งนี้รายการที่เกี่ยวโยงกัน หรือรายการที่อาจมีความขัดแย้งทางผลประโยชน์ดังกล่าว
    เป็นรายการทีเกิดขึ้นกับบริษัทย่อยของบริษัท ที่บริษัทถือหุ้นร้อยละ 100

3.  คณะกรรมการตรวจสอบได้สอบทานการปฏิบัติงาน ให้เป็นไปตามกฎหมายว่าด้วยหลักทรัพย์
    และตลาดหลักทรัพย์ กฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย คณะกรรมการกำกับตลาดทุน
    และกฎหมายที่เกี่ยวข้องกับธุรกิจของบริษัท
    ซึ่งคณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฏิบัติ
    ตามกฎหมาย ข้อกำหนด

4.  คณะกรรมการตรวจสอบได้สอบทานข้อมูลการดำเนินงานและการควบคุมภายใน
    เพื่อประเมินความเพียงพอเหมาะสมและประสิทธิผล
    ของระบบการควบคุมภายในซึ่งครอบคลุมระบบงานที่สำคัญของบริษัท ทั้งนี้ ไม่พบ
    จุดอ่อนหรือข้อบกพร่องที่เป็นสาระสำคัญ บริษัทมีการดูแลรักษาทรัพย์สินที่เหมาะสม
    และมีการเปิดเผย ข้อมูลอย่างถูกต้อง ครบถ้วน และเชื่อถือได้
    และคณะกรรมการตรวจสอบมีความเห็นสอดคล้องกับ ผู้สอบบัญชีว่า
    บริษัทมีระบบการควบคุมภายในที่พอเพียง และระบบการติดตามควบคุมดูแลการ
    ดำเนินงานอย่างเพียงพอ เหมาะสม และมีประสิทธิผล

5.  คณะกรรมการตรวจสอบได้กำกับดูแลงานตรวจสอบภายใน
    โดยพิจารณากำหนดเป้าหมายในการวัดผลการปฏิบัติงานของผู้ตรวจสอบภายในประจำปี 2555
    และอนุมัติแผนการตรวจสอบภายใน ซึ่งกำหนดให้มีการทบทวนแผนฯ และเป้าหมายอย่างน้อยทุก
    6 เดือน
    และรับทราบผลการปฏิบัติงานของฝ่ายตรวจสอบภายในพร้อมทั้งให้ข้อเสนอแนะและข้อสังเกต
    โดยในปี 2555 ได้มีการตรวจสอบด้านการปฏิบัติการ และด้านการเงิน ดังนี้
    การตรวจนับสินค้าคงคลัง การบริหารสินค้าคงคลัง การบริหารสินทรัพย์ถาวร
    การบริหารการผลิตและวัตถุดิบ
    ซึ่งคณะกรรมการตรวจสอบมีความเห็นว่าระบบการตรวจสอบภายในของบริษัทฯ
    เป็นไปอย่างอิสระ เพียงพอ และมีประสิทธิผล

6.  คณะกรรมการตรวจสอบได้พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี
    ประจำปี 2556 เพื่อนำเสนอต่อคณะกรรมการบริษัทฯ ให้ขออนุมัติจากที่ประชุมผู้ถือหุ้นประจำปี
    2556 ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอ นาย โสภณ เพิ่มศิริวัลลภ
    ผู้สอบบัญชีรับอนุญาต เลขที่ 3182 หรือ นางสาวรุ้งนภา เลิศสุวรรณกุล ผู้สอบบัญชีรับอนุญาต
    เลขที่ 3516 หรือ นางสาว พิมพ์ใจ มานิตขจรกิจ ผู้สอบบัญชีรับอนุญาต เลขที่ 4521 จาก
    สำนักงาน เอินส์ท แอนด์ ยัง จำกัด เป็นผู้สอบบัญชีของบริษัท ฯ สำหรับปี 2556
    โดยให้คนใดคนหนึ่งเป็นผู้ทำการตรวจสอบและแสดงความเห็นงบการเงินของบริษัท
    และในกรณีที่ผู้สอบบัญชีรับอนุญาตดังกล่าวข้างต้นไม่สามารถปฏิบัติงานได้ ให้ บริษัท สำนักงาน
    เอินส์ท แอนด์ ยัง จำกัด จัดหาผู้สอบบัญชีรับอนุญาตอื่นของบริษัทแทนได้
    คณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีว่าในรอบปีบัญชีที่ผ่านมา
    ผู้สอบบัญชี ได้ปฏิบัติงานด้วยความรู้ความสามารถในวิชาชีพ
    และให้ข้อเสนอแนะเกี่ยวกับระบบการควบคุมภายในและ ความเสี่ยงต่างๆ
    รวมทั้งมีความเป็นอิสระในการปฏิบัติงาน

ในปี 2555
ที่ผ่านมาคณะกรรมการตรวจสอบได้เสนอแนะให้คณะกรรมการบริษัทแต่งตั้งคณะกรรมการกำกับดูแลกิจการ
และคณะกรรมการบริหารความเสี่ยง
เพื่อเป็นการสนับสนุนและส่งเสริมให้บริษัทมีระบบการกำกับดูแลกิจการ
และระบบการบริหารความเสี่ยงที่ดี และมีประสิทธิผล

คณะกรรมการตรวจสอบได้ปฏิบัติงานตามหน้าที่และความรับผิดชอบที่ได้รับมอบหมาย โดยใช้ความรู้
ความสามารถประกอบกับความระมัดระวังรอบคอบและมีความเป็นอิสระอย่างเพียงพอ
โดยไม่มีข้อจำกัดในการได้รับข้อมูลทั้งจากผู้บริหาร พนักงานและผู้ที่เกี่ยวข้อง
ตลอดจนได้ให้ความเห็นและข้อเสนอแนะต่าง ๆ
เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

โดยสรุปภาพรวมแล้ว คณะกรรมการตรวจสอบเห็นว่า คณะกรรมการบริษัท
ตลอดจนผู้บริหารและกรรมการบริหารของบริษัทฯ
มีจริยธรรมและความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทฯ อย่างมีคุณภาพ
และได้ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล
โปร่งใส และเชื่อถือได้
รวมทั้งมีระบบการบริหารความเสี่ยงและระบบการควบคุมภายในที่รัดกุมเหมาะสมเพียงพอ

ในนามคณะกรรมการตรวจสอบ

(นายตรีขวัญ บุนนาค)

ประธานคณะกรรมการตรวจสอบ